V predchádzajúcej správe sa dospelo k záveru, že neexistuje žiadne odôvodnenie vo forme konkrétnych okolností, ktoré by si vyžadovalo prijatie delegovaného aktu s ďalšími prechodnými opatreniami.

Takisto sa oznámilo, že Komisia poskytla členským štátom podporu a usmernenie tým, že im pomohla riešiť možné ťažkosti pri dosahovaní ich cieľov, a to prostredníctvom cielenej iniciatívy na podporu súladu s právnymi predpismi, podporenej štúdiou vykonanou v rokoch 2016 – 2017. Cieľom bolo predovšetkým získať prehľad o vnútroštátnych postupoch vo vzťahu k nakladaniu s OEEZ a posúdiť vykonávanie a výkonnosť členských štátov v súvislosti so smernicou o OEEZ. Identifikovali sa kritické faktory a prekážky pri dosahovaní cieľov, ako aj osvedčené postupy, a to s cieľom umožniť vzájomnú výmenu skúseností a ďalší rozvoj politík a postupov v oblasti OEEZ na úrovni členských štátov.

Pokiaľ ide o ciele v oblasti zberu na rok 2019, treba vziať do úvahy to, že podľa článku 16 ods. 6 smernice o OEEZ členské štáty nahlásia údaje za daný rok do 18 mesiacov od konca sledovaného roka, t. j. do konca júna 2021. Komisia v čase vypracúvania tejto správy ešte nedostala od členských štátov úplný súbor oficiálne vykazovaných údajov o podieloch zberu OEEZ za rok 2019.

Komisia poznamenáva, že ani v súčasnom období, na ktoré sa vzťahuje táto správa, neexistovali žiadne konkrétne okolnosti, ktoré by si vyžadovali prijatie delegovaného aktu s prechodnými úpravami na riešenie ťažkostí, ktorým členské štáty čelia pri dodržiavaní podielov zberu stanovených v smernici o OEEZ, a to najmä podielov zberu uplatniteľných od roku 2019 a ďalej.

3.2. Zmena prílohy VII, článok 8 ods. 4

Príloha VII odkazuje na selektívne spracovanie materiálov a súčiastok OEEZ.

Podľa článku 8 ods. 4 smernice o OEEZ je Komisia oprávnená zmeniť prílohu VII, aby sa zaviedli iné spracovateľské technológie zabezpečujúce minimálne rovnakú úroveň ochrany zdravia ľudí a životného prostredia.

Počas obdobia, na ktoré sa vzťahuje táto správa, Komisia nedospela k záveru o potrebe akéhokoľvek kroku, ktorý by viedol k zmene prílohy VII.

Pokiaľ ide o problematiku, na ktorú sa vzťahuje uvedená príloha, Komisia v období od decembra 2018 do novembra 2020 vypracovala štúdiu pod názvom Study on quality standards for the treatment of WEEE (Štúdia o normách kvality pre spracovanie OEEZ), ktorá zahŕňala podrobné konzultácie so zainteresovanými stranami. V uvedenej štúdii sa okrem iného navrhli zmeny položiek v zozname látok, zmesí a súčiastok, ktoré sa majú odstrániť zo separovane zozbieraného OEEZ, ako je stanovené v prílohe VII, a to vzhľadom na nové vedecké dôkazy týkajúce sa nebezpečných súčiastok, materiálov alebo látok v OEEZ a berúc do úvahy súčasné spracovateľské technológie. Štúdia bola vypracovaná vo všeobecnejšom kontexte možného ďalšieho vývoja a harmonizácie požiadaviek na spracovanie OEEZ, a to aj na základe poverenia podľa článku 8 ods. 5 smernice o OEEZ. Teraz prebieha ďalšie posudzovanie súvisiacich ekonomických, environmentálnych a sociálnych vplyvov a ďalší krok vykonaný na tomto základe môže zahŕňať zmenu prílohy VII, o ktorej však v súčasnosti nemožno rozhodnúť izolovane.

3.3. Kritériá na posúdenie rovnocenných podmienok spracovania OEEZ, ktoré sa vykonáva mimo EÚ, podľa článku 10 ods. 3

Podľa článku 10 ods. 2 smernice o OEEZ sa OEEZ vyvážaný z EÚ započítava do plnenia povinností a cieľov stanovených v článku 11, len ak vývozca v súlade s nariadeniami (ES) č. 1013/2006 a (ES) č. 1418/2007 o preprave odpadu môže preukázať, že spracovanie sa vykonalo za podmienok, ktoré sú rovnocenné s požiadavkami tejto smernice. V článku 10 ods. 3 sa požaduje, aby Komisia prijala delegované akty, ktorými sa stanovia podrobné pravidlá doplňujúce pravidlá uvedené v článku 10 ods. 2, najmä pokiaľ ide o kritériá na posúdenie rovnocenných podmienok spracovania OEEZ mimo EÚ.

V nadväznosti na vývoj, ktorým sa zaoberala predchádzajúca správa, Komisia v rámci Štúdie o normách kvality pre spracovanie OEEZ aktualizovala predchádzajúcu štúdiu vykonanú v roku 2013 s cieľom identifikovať a porovnať možnosti posúdenia a zdokumentovania rovnocenných podmienok spracovania a poskytnúť odporúčania o najlepšej/-ích možnosti/-iach politiky/-ík. Zahŕňalo to konzultáciu so zainteresovanými stranami. Komisia okrem toho v súčasnosti preskúmava nariadenie o preprave odpadu a v tejto súvislosti sa zvažujú kritériá súvisiace s posúdením rovnocenných podmienok spracovania odpadu mimo EÚ.

Berúc do úvahy okrem iného túto prebiehajúcu činnosť Komisia neprijala delegovaný akt podľa článku 10 ods. 3 smernice o OEEZ. V kontexte politík EÚ v oblasti životného prostredia, surovín a obehového hospodárstva sú však súvisiace opatrenia stále prioritou a budú sa naďalej posudzovať spolu s návrhmi v rámci revízie nariadenia o preprave odpadu.

3.4. Prispôsobenie príloh IV, VII, VIII a IX vedeckému a technickému pokroku podľa článku 19

Príloha IV odkazuje na neúplný zoznam EEZ, ktoré patria do kategórií EEZ; príloha VII odkazuje na selektívne spracovanie materiálov a súčiastok z OEEZ; príloha VIII špecifikuje technické požiadavky na miesta na skladovanie a spracovanie OEEZ a príloha IX obsahuje symbol na označovanie EEZ.

Počas obdobia, na ktoré sa vzťahuje táto správa, Komisia neprijala príslušné delegované akty na prispôsobenie uvedených príloh vedeckému a technickému pokroku.

Pokiaľ ide o uvedené prílohy VII a VIII, Štúdia noriem kvality pre spracovanie OEEZ, ktorá bola vypracovaná pre Komisiu, uvádza medzi navrhovanými alternatívami konkrétne požiadavky, ktoré by sa mohli zahrnúť do týchto dvoch príloh s cieľom prispôsobiť ich vedeckému a technickému pokroku. Patria sem požiadavky na spracovanie niekoľkých druhov OEEZ, ktoré sa v posledných rokoch vyskytujú v stále väčších množstvách, ako sú fotovoltické panely, klimatizačné zariadenia, ploché panelové displeje, chladničky používajúce vákuové izolačné panely alebo OEEZ obsahujúci lítiové akumulátory, ktoré ale v uvedených prílohách chýbajú, pretože tento druh odpadu v minulosti neexistoval.

Komisia v súčasnosti tieto alternatívy spolu s inými možnosťami ďalej posudzuje v kontexte možného ďalšieho rozvoja a harmonizácie noriem pre spracovanie OEEZ v rámci následného posúdenia uvedeného v predchádzajúcom texte.